**Marina Vladimirovna Ovsiannikova** (russisk: Марина Владимировна Овсянникова, opprinnelig **Tkatsjuk** Ткачу́к; født 1978 i Odessa i Ukrainske SSR i Sovjetunionen) er en russisk tv-produsent som arbeidet ved den ledende russiske tv-kanalen Rossija 1. 14. mars 2022 gjennomførte hun en aktivisthandling i forbindelse med  Russlands invasjon av Ukraina, en handling som ble spredt via sosiale medier, blant annet gjennom Aleksej Navalnyj.

Biografi
--------

Marina Ovsiannikovas mor er russisk, og hennes far ukrainsk. Ovsiannikova har eksamen fra Kuban universitet og fra det russiske akademi for nasjonal økonomi og offentlig tjeneste. Hun arbeidet for TV-produksjonsselskapet VGTRK, i kanalen Rossija 1.

Protest
-------

Den 14. mars 2022 gjennomførte Ovsiannikova en aktivisthandling under tv-programmet Vremja. Under sendingen, som handlet om den russiske invasjonen av Ukraina 2022, dukket hun opp bak nyhetsankeret med en plakat med denne teksten:

***NO WAR***
**Остановите войну**
**не верьте пропаганде**
**здесь вам врут**
***RUSSIANS AGAINST WAR***
som kan oversettes til norsk

*Ingen krig*
*Stopp krigen*
*Ikke tro på propagandaen*
*Her blir du løyet til*
*Russere mot krig* 
Etter noen sekunder ble sendingen stoppet. Marina Ovsiannikova ble arrestert, anklaget for å ha "baktalt Russlands væpnede styrker". Den innspilte sendingen er ikke tilgjengelig for nedlasting, noe som er uvanlig for denne tv-kanalen. Kanalen startet en intern utredning av hendelsen.

### Forhåndsinnspilt budskap

Hun publiserte også en forhåndsinnspilt video på Telegram: 


> Det som skjer i Ukraina, er en forbrytelse. Russland er et aggressorland, og ansvaret for denne aggresjonen hviler på samvittigheten til kun én person. Denne personen er Vladimir Putin. Min far er ukrainer, min mor er russer, og de har aldri vært fiender. Dette halsbåndet jeg har på meg, er et symbol på det faktum at Russland umiddelbart må avslutte denne krigen mot et broderfolk. Og våre broderfolk vil fortsatt greie å opprette fred. Dessverre har jeg brukt de siste årene med å jobbe for Kanal 1 ved å lage Kreml-propaganda, og jeg skammer meg over dette. Jeg skammer meg over at jeg tillot løgner å bli kringkastet til TV-skjermer. Jeg skammer meg over at jeg tillot andre å gjøre det russiske folk til zombier. Vi var tause i 2014 da alt dette startet. Vi protesterte ikke da Kreml forgiftet Navalnyj. Vi bare så passivt på dette inhumane regimet i aksjon. Og nå har hele verden snudd ryggen til oss. Og de neste ti generasjonene vil ikke greie å vaske vekk skamflekken av denne krigen mot et broderfolk. Vi russere er tenkende og intelligente mennesker. Det ligger på oss alene å stoppe all denne galskapen. Protester. Ikke vær redd for noe. De kan ikke innesperre oss alle. 
> 
> 
> 

Både aksjonen og den forklarende videoen ble spredt på sosiale medier som Telegram og Twitter etter hendelsen. Den ble blant annet nevnt av Aleksej Navalnyjs talspersoner.

Reaksjoner
----------

Ovsiannikova ble anholdt av russisk politi i henhold til nytt lovverk og sensur forbundet med det den russiske staten krever skal omtales som en *militær spesialoperasjon* i Ukraina.

15. mars takket Ukrainas president Volodymyr Zelenskyj henne i en av hans kringkastede taler. Etter hendelsen ble videoklipp spredd gjennom sosiale medier, inkludert Facebook og Twitter, og nådde fram til nyhetsnettverk som CNN, BBC, NRK, TV 2, VG, Aftenposten, Dagbladet og mange flere.

Etterspill
----------

Ovsiannikova ble arrestert og tatt til Ostankino politistasjon i Moskva. 

Kevin Rothrock, en av redaktørene ved den uavhengige nyhetstjenesten Meduza, postet senere på dagen 15. mars et bilde som viste Ovsiannikova sammen med Anton Gasjinskij, en menneskerettsadvokat, i en rettssal. Ovsiannikova ble anklaget for å organisere en *uautorisert offentlig hendelse* og ble dømt til å betale en bot på 30 000 rubler (rundt 2500 kroner).

Hun gjennomgikk et 14 timer langt avhør.

Etterforsking er i gang rundt anklager om at hun skal ha spredt *falsk informasjon* om det russiske militæret. I henhold til en russisk lov fra 4. mars 2022 kan hun bli rettsforfulgt for å kalle Russlands invasjon av Ukraina en *krig* i stedet for regjeringens evfemisme  *militær spesialoperasjon*  og dømmes til opptil 15 års fengsel. Her kreves en rettssak for at hun skal kunne idømmes straff.

Hun ble tilbudt politisk asyl i Frankrike, men ønsket ikke å forlate Russland.

11. april 2022 ble det annonsert at hun fikk en stilling som freelance korrespondent ved den tyske nyhetskanalen WELT hvor hun skal skrive for avisen og bidra ved TV-produksjoner, blant annet fra Russland og Ukraina. 

Den 25. mai 2022 mottok hun Václav Havel-prisen for kreativ motstand, utdelt på Oslo Freedom Forum i Norge. Til NRK kunne hun fortelle at hun tror de færreste i russisk TV tror på propagandaen de presenterer. «De jobber bare for å få lønn og medisinsk forsikring», mente hun.

Referanser
----------

1. ↑   sia.az[Hentet fra Wikidata]
2. ↑   A woman who burst into the studio of the Vremya program faces an administrative case[Hentet fra Wikidata]
3. 1 2   ««Все без исключения понимают, что врут» «Медуза» рассказывает историю Марины Овсянниковой, вышедшей с антивоенным плакатом в эфир Первого канала. Бонус: что на канале происходит из-за войны», publisert i Meduza, utgitt 15. mars 2022[Hentet fra Wikidata]
4. 1 2   «Журналистка и выпускница КубГУ вышла с пацифистским плакатом во время прямого эфира новостей на Первом канале», tittel for videre verk Юга.ру, utgitt 14. mars 2022[Hentet fra Wikidata]
5. ↑  «Kuppet russisk TV-sending med antikrig-budskap». *Verdens Gang*. 15. mars 2022.
6. ↑  «Журналистка и выпускница КубГУ вышла с пацифистским плакатом во время прямого эфира новостей на Первом канале». *Юга.ру* **(russisk)**. Besøkt 14. mars 2022.
7. 1 2 3 4 5  «Protesterade i rysk tv mot kriget – uppges ha gripits av polis». *DN.SE* **(svensk)**. 14. mars 2022. Besøkt 14. mars 2022.
8. 1 2  «‘They’re lying to you’: Russian TV employee interrupts news broadcast». *the Guardian* **(engelsk)**. 14. mars 2022.
9. ↑  «Редактор Первого канала Марина Овсянникова ворвалась в прямой эфир с плакатом «Остановите войну, вам здесь врут»». *The Insider* **(russisk)**. Besøkt 14. mars 2022.
10. ↑  Ilyushina, Mary; Knowles, Hannah. «Protester bursts onto live Russian state TV to decry war and ‘propaganda’». *The Washington Post* **(engelsk)**. ISSN 0190-8286.
11. ↑  Patrick Reevell, ABC News, 14 March 2022 ("I'm ashamed I allowed lies to be spoken from the TV screen. Now ten generations of our descendants won't wash off the disgrace of this fratricidal war. We're Russian people, thinking, intelligent. It's only in our power to stop this insanity,")
12. ↑  «Ukraine: As It's Happening». *The Moscow Times* **(engelsk)**. 14. mars 2022. Besøkt 14. mars 2022.
13. ↑  «Woman disrupts Russian TV newscast to protest Ukraine invasion, urges viewers 'Don't believe the propaganda!'». *Fox\_News*. 14. mars 2022.
14. ↑  «Russian Woman Interrupts Live State News Broadcast To Send Message to Putin». *Newsweek*. 14. mars 2022.
15. ↑  «Anti-war protester in studio disrupts live Russian state TV news». *Reuters*. 14. mars 2022.
16. ↑  «Russian state TV employee interrupts news broadcast, holding ‘No war’ sign». *www.timesofisrael.com* **(engelsk)**. Besøkt 14. mars 2022.
17. ↑  Russia outlaws spreading ‘fake news’ about the Russian military with fines and prison  Poynter. Accessed 15 March 2022
18. ↑  Zelenskyj med beskjed til russiske soldater: − Jeg vet at du vil leve (*tr."Zelensky with a message to Russian soldiers: - I know you want to live "*) Verdens Gang. Accessed 15 March 2022
19. ↑   «Russisk journalist skal være avbildet i retten», Verdens Gang, 15. mars 2022
20. ↑   «Russian court fines woman for anti-war protest on state TV», Reuters, 15. mars 2022
21. ↑   «– Ekstremt bekymret for sikkerheten min», TV2, 17. mars 2022
22. ↑   «The Badass Russian TV Producer Who Crashed a Newscast Is Free—For Now», Vice.com, 15. mars 2022
23. ↑   «Marina Ovsyannikova: Russian journalist in court after TV protest, BBC, 15. mars 2022»
24. ↑   «Russia TV protester quits channel, turns down asylum offer», 17. mars 2022
25. ↑   «Russian journalist who protested Ukraine war on-air is named correspondent for German news station», CBS News, 11. april 2022
26. ↑  «Russisk tv-redaktør» **(norsk)**. NRK Dagsrevyen. 25. mai 2022. Hendelsen inntreffer 18:56. Besøkt 27. mai 2022.

|  |  |
| --- | --- |
| Oppslagsverk/autoritetsdata | VIAF **·** GND
 |